Shakira (drama)

Shakira ialah sebuah siri drama televisyen Malaysia 2022 arahan Idora Abdul Rahman, dibintangi oleh Janna Nick, Shukri Yahaya dan Khai Bahar. Siri ini memulakan tayangan perdana di Slot Akasia, TV3 bermula 5 Januari 2022 menggantikan Kisah Cinta Kita.

Sinopsis 
Kehidupan Shakira (Janna Nick) dan Hanisah (Nada Nursyuhada) bukan mudah sejak dari kecil. Dua beradik yatim piatu menumpang teduh di rumah Makcik Aida (Marissa Yasmin), adik tiri arwah ibu mereka yang tamak, pentingkan diri sendiri dan sanggup buat apa saja demi mendapatkan harta peninggalan arwah ibu bapa mereka. 

Selepas Hanisah tamat pengajian dan baru mula bekerja, dia telah bercinta dengan Zakuan (Wan Raja). Walaupun hanya dua bulan berkenalan, Hanisah telah berkahwin dengan Zakuan atas rancangan Makcik Aida. Makcik Aida mempergunakan Zakuan yang juga anak saudaranya memujuk Hanisah menyerahkan duit simpanan yang sepatutnya diguna untuk biayai pengajian Shakira di universiti kepada Zakuan. 

Apabila Shakira mendapat tahu duit itu telah dijadikan modal perniagaan Zakuan, dia mula menjadi busker untuk membiayai yurannya. Zakuan terjerumus dengan kegiatan berjudi dan berhutang keliling pinggang. Sejak itu, Hanisah mula mengalami gangguan mental. Shakira terpaksa berhenti belajar dari kolej dan menjadi busker sepenuh masa dengan kumpulan Busker Cinta Hati yang diketuai oleh Irdi (Khai Bahar). 

Satu hari, Shakira ditawarkan untuk menyanyi bersama-sama live band di sebuah resort baharu. Irdi menyokong keputusan Shakira. Dalam diam, Irdi menyukai Shakira tapi dia tidak mampu meluahkan isi hatinya. Irdi masih dibelunggui rasa bersalah atas kematian arwah isterinya. 

Dalam diam, Shakira juga semakin rapat dengan Amir (Shukri Yahaya). Amir seorang lelaki yang nampak serius tetapi berubah menjadi ceria setelah berkenalan dengan Shakira. Dia bekerja sebagai seorang arkitek di syarikat sendiri. Empat tahun yang lalu, Amir patah hati setelah ditinggalkan oleh tunangnya, Anita. Pada mulanya, Amir tidak menyukai pemuzik jalanan kerana benci akan adik iparnya, Irdi. Demi Shakira, Amir mula mengubah pandangannya itu.

Pelakon 
 Janna Nick sebagai Shakira
 Shukri Yahaya sebagai Amir
 Khai Bahar sebagai Irdi
 Nada Nursyuhada Azlan sebagai Hanisah
 Syerinie Myra sebagai Anita
 Ikhwan Khairuddin sebagai Shidi
 Marissa Yasmin sebagai Aida
 Wan Raja sebagai Zakuan
 Edika Yusof sebagai Tuan Rizal
 Ramona Zamzam sebagai Kartini
 Wan Nor Azlin sebagai Kalsom
 Melissa Wafa sebagai Yanie
 Fathil Dani sebagai Dani
 Halimah Naim sebagai Mak Leha
 Aishah Sudin sebagai Kak Zah

Rujukan 

Drama Melayu 2022